Benny Engelbrecht (S), 2008-04-08:
Bag ministerens forslag ligger EU's nye såkaldte batteridirektiv, der pålægger producenter og importører af batterier ansvaret for at modtage og bortskaffe brugte batterier.
Ministeren har ret i, at det har været vanskeligt for forbrugerne at få et klart billede af, hvilke batterier der helt forsvarligt kunne gå i skraldespanden, og hvilke batterier der skulle indsamles.
Det er også betydningsfuldt, at indsamlingen af brugte batterier bliver forenklet og gjort overskuelig.
Ministeren foreslår generelt, at alle batterier for fremtiden skal afleveres, og at cadmiumholdige batterier, der lige nu skal afleveres på særskilte opsamlingssteder, bliver helt forbudt med enkelte undtagelser, nemlig batterier i håndværktøj og særlige industrielle batterier.
Det vil være meget fordelagtigt, hvis Danmark kan præstere en indsamlingsprocent, der ligger væsentlig over de 25, som batteridirektivet sigter på at vi når i 2012.
Med vores velfungerende indsamlingsordning mener jeg at det er realistisk at nå højere, ja, væsentlig højere.
Jeg har stor tillid til, at de danske kommuner kan opnå særdeles gode resultater på området.
Derfor er Socialdemokraterne som udgangspunkt parat til at støtte forslaget, men vi vil altså også gerne se nærmere på, hvordan kommunerne kompenseres for de omkostninger, de vil blive pålagt ved indsamlingen af batterierne.
Vi har naturligvis læst den henvendelse, der for nylig er kommet fra Kommunernes Landsforening og fra affaldssammenslutningen RenoSam, der direkte peger på, at finansieringsmodellen kan medføre et faldende kommunalt serviceniveau med efterfølgende negative miljømæssige konsekvenser til følge.
En sådan henvendelse må vi tage alvorligt.
Det ligger Socialdemokraterne meget stærkt på sinde, at vi ikke indfører en model, der kan blive opfattet som problematisk for både producenter, kommuner og Miljøstyrelsen.
Vi skal altså med andre ord se nærmere på denne ordning.
Jeg vil benytte lejligheden til at fremhæve de mange gode resultater, som kommunerne allerede har haft, for vi står helt bestemt ikke på bar bund med hensyn til sikker og effektiv bortskaffelse af brugte batterier.
Dagrenovationen i talrige kommuner har allerede truffet aftaler med butikker, benzintanke og dagligvarebutikker om at opstille bokse til indsamling af brugte batterier.
Denne ordning kan fortsætte på frivillig basis.
Her kan alle aflevere de brugte batterier og på den måde være sikre på, at de bliver bortskaffet miljømæssigt forsvarligt.
Disse bokse kan i fremtiden blive suppleret eller erstattet med eksempelvis særlige kuber i borgernes nærmiljø, ligesom vi kender det fra indsamling af aviser og tomme flasker.
Desuden er der kommuner, der går endnu længere, som f.eks. på Bornholm, hvor man indsamler de brugte batterier helt ude hos den enkelte borger.
Jeg vil også påpege, at der er steder, hvor principperne i loven kan komme i konflikt med anden lovgivning.
Eksempelvis peger princippet om, at batterier altid skal kunne udtages af produkter, i én retning, mens det peger i en anden retning og kan give vanskeligheder i forbindelse med legetøj; her vil vi faktisk helst ikke have, at børn kan tage batterierne ud og komme til at sluge dem.
Dette vil jeg gerne bede om en præcis kommentar fra ministeren til.
Vi er tilfredse med, at forslaget tager sigte på at oprette et producentregister for de relevante elektriske og elektroniske produkter, og at der indføres tilsvarende regler om producentansvar på dette felt.
Også den generelle håndtering af elektronisk affald er afgørende af miljømæssige årsager.
Derfor kan det ikke undre, at Socialdemokraterne kan støtte forslaget, idet vi som sagt ønsker at få afklaret selve finansieringen af kommunernes indsamlingsindsats.